CELEX: 62019CJ0361
Rinviju għal deċiżjoni preliminari
Politika Agrikola Komuni
Skema ta’ sostenn għall-bdiewa
Regolament (UE) Nru 1306/2013
Artikolu 97(1) u Artikolu 99(1)
Pagamenti diretti
Tnaqqis u esklużjonijiet f’każ ta’ nuqqas ta’ osservanza tar-regoli ta’ kundizzjonalità
Determinazzjoni tas-sena li għandha tittieħed inkunsiderazzjoni sabiex tiġi kkalkolata l-perċentwali tat-tnaqqis
Sanzjonijiet proporzjonati, effettivi u dissważivi
Regolament ta’ Implimentazzjoni (UE) Nru 809/2014
Il-punt (a) tal-ewwel subparagrafu tal-Artikolu 73(4)

It-talba għal deċiżjoni preliminari tirrigwarda l-validità, minn naħa, tal-Artikolu 99(1) tar-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (
ĠU 2013, L 347, p. 549
), u, min-naħa l-oħra, tal-punt (a) tal-ewwel subparagrafu tal-Artikolu 73(4)tar-Regolament ta’ Implimentazzjoni tal-Kummissjoni (UE) Nru 809/2014 tas-17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (
ĠU 2014, L 227, p. 69
).
Din it-talba tressqet fil-kuntest ta’ tilwima bejn De Ruiter vof u l-minister van Landbouw, Natuur en Voedselkwaliteit (il-Ministru tal-Agrikoltura, tan-Natura u tal-Kwalità tal-Ikel, il-Pajjiżi l-Baxxi) (iktar ’il quddiem il-“Ministru”) dwar it-tnaqqis tal-pagamenti diretti għas-sena 2016, minħabba n-nuqqas ta’ osservanza tar-regoli ta’ kundizzjonalità tal-għajnuna rċevuta abbażi tal-politika agrikola komuni (PAK), ikkonstatat matul dik is-sena, iżda b’rabta b’mod partikolari ma’ każijiet ta’ nuqqas ta’ osservanza matul is-sena 2015.
Il-kuntest ġuridiku
Ir-Regolament Nru 1306/2013
Il-premessa 53 tar-Regolament Nru 1306/2013 tistipula:
“Ir-Regolament tal-Kunsill (KE) Nru 1782/2003 [tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001 (ĠU Edizzjoni Speċjali bil-Malti, Kapitolu 3, Vol. 44, p. 243)], li kien issostitwit mir-Regolament tal-Kunsill (KE) Nru 73/2009 [tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka ir-Regolament Nru 1782/2003 (
ĠU 2009, L 30, p. 16
)], stabbilixxa l-prinċipju li l-pagament sħiħ lil benefiċjarji ta’ xi għajnuniet skont il-PAK għandu jkollu rabta mal-konformità ma’ regoli relatati mal-ġestjoni ta’ artijiet, il-produzzjoni agrikola u l-attività agrikola. Dak il-prinċipju kien rifless sussegwentement fir-Regolament tal-Kunsill (KE) Nru 1698/2005 [tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (
ĠU 2005, L 277, p. 1
)], u fir-Regolament tal-Kunsill (KE) Nru 1234/2007 [tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (
ĠU 2007, L 299, p. 1
)].
Skont is-sistema ta’ kondizzjonalità li tirriżulta l-Istati Membri għandhom jimponu pieni fl-għamla ta’ tnaqqis jew esklużjoni ta’ għajnuna riċevuta skont il-PAK, fl-intier tagħha jew parzjalment”.
Skont il-premessa 57 ta’ dan ir-regolament:
“Is-sistema ta’ kondizzjonalità timplika ċerti limitazzjonijiet amministrattivi kemm għal benefiċjarji kif ukoll għal amministrazzjonijiet nazzjonali minħabba li għandha tiġi żgurata ż-żamma ta’ rekords, għandhom isiru kontrolli u għandhom jiġu applikati pieni fejn ikun meħtieġ. Dawk il-penali għandhom ikunu proporzjonati, effettivi u disswassivi. Tali pieni għandhom ikunu mingħajr preġudizzju għal pieni oħra stabbiliti skont il-liġi nazzjonali jew tal-Unjoni. Għal raġunijiet ta’ konsistenza, ikun adatt li d-dispożizzjonijiet rilevanti tal-Unjoni jkunu kkonsolidati fi strument legali wieħed. […]”
L-Artikolu 91 tal-imsemmi regolament, intitolat “Prinċipju ġenerali”, jipprovdi, fil-paragrafu 1 tiegħu:
“Meta benefiċjarju msemmi fl-Artikolu 92 ma jkunx konformi mar-regoli dwar il-kondizzjonalità kif stabbilit fl-Artikolu 93, għandha tiġi imposta piena amministrattiva fuq dak il-benefiċjarju.”
L-Artikolu 92 tal-istess regolament, intitolat “Benefiċjarji kkonċernati”, jipprovdi, fil-paragrafu 1 tiegħu:
“L-Artikolu 91 għandu japplika għall-benefiċjarji li jirċievu pagamenti diretti […]”
L-Artikolu 97 tar-Regolament Nru 1306/2013, intitolat “Applikazzjoni tal-piena amministrattiva”, huwa fformulat kif ġej:
“1.   Il-piena amministrattiva prevista fl-Artikolu 91 għandha tiġi imposta fejn ir-regoli dwar il-kondizzjonalità ma jiġux irrispettati fi kwalunkwe żmien f’sena kalendarja partikolari (‘is-sena kalendarja kkonċernata’), u fejn in-nuqqas ta’ konformità inkwistjoni jkun jista’ jiġi attribwit direttament lill-benefiċjarju li jkun issottometta l-applikazzjoni għall-għajnuna jew it-talba għal pagament fis-sena kalendarja kkonċernata.
[…]
2.   F’każijiet fejn l-art tiġi ttrasferita matul is-sena kalendarja kkonċernata jew matul is-snin ikkonċernati, il-paragrafu 1 għandu japplika wkoll fejn in-nuqqas ta’ konformità inkwistjoni jkun ir-riżultat ta’ att jew ta’ omissjoni li tista’ tiġi attribwita direttament lill-persuna li lilha jew li mingħandha tkun ġiet ittrasferita l-art agrikola. Permezz ta’ deroga mill-ewwel sentenza, fejn il-persuna li lilha jkun jista’ jiġi attribwit direttament l-att jew l-omissjoni, tkun issottomettiet applikazzjoni għal għajnuna jew talba għal pagament fis-sena kalendarja kkonċernata jew fis-snin ikkonċernati, il-piena amministrattiva għandha tkun imposta abbażi tal-ammonti totali tal-pagamenti msemmija fl-Artikolu 92 mogħtija jew li għandhom jingħataw lil dik il-persuna.
Għall-finijiet ta’ dan il-paragrafu, ‘trasferiment’ tfisser kull tip ta’ transazzjoni li permezz tagħha l-art agrikola tieqaf milli tkun għad-dispożizzjoni ta’ dak li qed jittrasferixxi.
3.   Minkejja l-paragrafu 1, u soġġett għar-regoli li għandhom jiġu adottati skont l-Artikolu 101, l-Istati Membri jistgħu jiddeċiedu li ma japplikawx piena amministrattiva għal kull benefiċjarju u għal kull sena kalendarja meta l-ammont tal-piena huwa ta’ EUR 100 jew inqas.
Meta Stat Membru jiddeċiedi li jagħmel użu mill-għażla msemmija fl-ewwel subparagrafu, l-awtorità kompetenti għandha, għal kampjun ta’ benefiċjarji, tieħu fis-sena ta’ wara l-azzjonijiet meħtieġa biex tivverifika li l-benefiċjarju jkun irrimedja s-sejbiet tan-nuqqas ta’ konformità kkonċernata. Is-sejba u l-obbligu li tittieħed azzjoni ta’ rimedju għandhom jiġu nnotifikati lill-benefiċjarju.
[…]”
Skont l-Artikolu 99 ta’ dan ir-regolament, intitolat “Kalkolu tal-piena amministrattiva”:
“1.   Il-piena amministrattiva prevista fl-Artikolu 91 għandha tkun applikata permezz ta’ tnaqqis jew esklużjoni tal-ammont totali tal-pagamenti elenkati fl-Artikolu 92 mogħti jew li jkollu jingħata lill-benefiċjarju kkonċernat fir-rigward tal-applikazzjonijiet ta’ għajnuna li jkun ppreżenta jew li ser jippreżenta matul is-sena kalendarja tas-sejba.
[…]”
Ir-Regolament ta’ Implimentazzjoni Nru 809/2014
L-Artikolu 73 tar-Regolament ta’ Implimentazzjoni Nru 809/2014, intitolat “Prinċipji ġenerali”, jipprovdi, fil-punt (a) tal-ewwel subparagrafu tal-paragrafu 4 tiegħu:
“Il-piena amministrattiva għandha tiġi applikata għall-ammont kollu tal-pagamenti msemmija fl-Artikolu 92 tar-Regolament (UE) Nru 1306/2013 li ngħataw jew li se jingħataw lil dak il-benefiċjarju:
(a)
b’segwitu għall-applikazzjonijiet għall-għajnuna jew għat-talbiet għall-ħlas li jkun ressaq fis-sena li fiha saret is-sejba jew li jkun se jressaq fiha; […]”
Il-kawża prinċipali u d-domanda preliminari
Wara, b’mod partikolari, kontroll veterinarju mwettaq fit-3 ta’ Marzu 2016 min-Nederlandse Voedsel- en Warenautoriteit (l-Awtorità Olandiża għall-Kontroll tal-Prodotti tal-Ikel u tal-Konsum), il-Ministru informa, fit-12 ta’ Jannar 2017, lir-rikorrenti fil-kawża prinċipali bl-intenzjoni tiegħu li jimponi fuqha tnaqqis ta’ 5 % tal-pagamenti diretti abbażi tas-sena 2016, għal nuqqas ta’ osservanza tar-regoli ta’ kundizzjonalità, minħabba żewġ każijiet ta’ nuqqas ta’ konformità fil-qasam tas-saħħa li seħħew matul is-sena 2015 u minħabba każ ta’ nuqqas ta’ konformità fil-qasam tal-benesseri tal-annimali li seħħ matul is-sena 2016.
Adita mir-rikorrenti fil-kawża prinċipali, il-College van Beroep voor het Bedrijfsleven (il-Qorti tal-Appell għall-Kwistjonijiet Amministrattivi fil-Qasam Ekonomiku, il-Pajjiżi l-Baxxi) tirrileva li s-sena li matulha seħħew l-ewwel żewġ każijiet ta’ nuqqas ta’ konformità mar-regoli ta’ kundizzjonalità, jiġifieri s-sena 2015, ma hijiex l-istess bħal dik li matulha seħħ it-tielet każ ta’ nuqqas ta’ konformità u li matulha dawn l-ewwel żewġ każijiet ġew ikkonstatati, jiġifieri s-sena 2016.
Il-qorti tar-rinviju tirrileva li, konformement mal-Artikolu 99(1) tar-Regolament Nru 1306/2013 u mal-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014, li hija tqis li t-test tiegħu huwa ċar, kemm bil-lingwa Olandiża kif ukoll bil-lingwa Ingliża u Franċiża, il-Ministru applika t-tnaqqis għal nuqqas ta’ osservanza tar-regoli ta’ kundizzjonalità għas-sena li matulha ġew ikkonstatati l-każijiet ta’ nuqqas ta’ konformità.
Dik il-qorti tesprimi dubji dwar il-validità ta’ dawn iż-żewġ dispożizzjonijiet fid-dawl tas-sentenza tat-25 ta’ Lulju 2018, Teglgaard u Fløjstrupgård (
C‑239/17
,
EU:C:2018:597
, punti
sa
), dwar it-testi li ppreċedew ir-regolamenti applikabbli f’dan il-każ, filwaqt li tirrileva li l-verżjonijiet lingwistiċi tagħhom huma differenti minn dawk ta’ dawn it-testi.
Mill-qari ta’ dik is-sentenza, l-imsemmija qorti tistaqsi jekk, billi adotta, fir-Regolament Nru 1306/2013 u fir-Regolament ta’ Implimentazzjoni Nru 809/2014, is-sena tal-konstatazzjoni tan-nuqqas ta’ osservanza għall-kalkolu tat-tnaqqis tal-pagamenti diretti, il-leġiżlatur tal-Unjoni għamilx għażla kuntrarja għall-prinċipji ta’ ugwaljanza fit-trattament, ta’ proporzjonalità u ta’ ċertezza legali.
Fil-fatt, il-qorti tar-rinviju tirrileva li l-Qorti tal-Ġustizzja ddeċidiet, fl-imsemmija sentenza, l-ewwel, li t-teħid inkunsiderazzjoni tas-sena tal-konstatazzjoni tan-nuqqas ta’ osservanza tar-regoli ta’ kundizzjonalità sabiex jiġi kkalkolat it-tnaqqis tal-pagamenti diretti jwassal għar-riskju li l-ammont tal-pagamenti li għalihom japplika t-tnaqqis ikun sostanzjalment ogħla minn dak tal-pagamenti tas-sena li fiha seħħ dan in-nuqqas ta’ osservanza jew li, għall-kuntrarju, it-tnaqqis applikat ikun sostanzjalment inqas għoli f’każ ta’ tnaqqis tal-ammont tal-pagamenti diretti bejn is-sena li fiha jseħħ l-imsemmi nuqqas ta’ osservanza u s-sena tal-konstatazzjoni tiegħu, it-tieni, li dan it-teħid inkunsiderazzjoni ma jistax jiżgura r-rabta tal-aġir tal-bidwi fl-oriġini ta’ tali tnaqqis jew tneħħija mal-istess tnaqqis jew tneħħija, u, it-tielet, li tali teħid inkunsiderazzjoni huwa ta’ natura li jirrendi diffiċilment prevedibbli għall-bidwi l-konsegwenzi finanzjarji li jkollu jsostni.
Il-Qorti tar-rinviju tqis għalhekk neċessarju li tadixxi lill-Qorti tal-Ġustizzja b’talba għal deċiżjoni preliminari sabiex jiġi ddeterminat jekk l-Artikolu 99(1) tar-Regolament Nru 1306/2013 u l-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014 humiex validi.
Hija tistaqsi, għalhekk, jekk hemmx bażi, fid-dritt tal-Unjoni, sabiex jiġi impost għas-sena 2016 tnaqqis tal-pagamenti diretti minħabba nuqqas ta’ osservanza tar-regoli ta’ kundizzjonalità li seħħew matul is-sena 2015. Hija tosserva li l-assenza ta’ tali bażi tippreġudika l-għan tar-Regolament Nru 1306/2013 fil-qasam tal-osservanza tar-regoli ta’ kundizzjonalità, imsemmi fil-premessi 53 u 54 ta’ dan ir-regolament.
F’dawn iċ-ċirkustanzi, il-College van Beroep voor het bedrijfsleven (il-Qorti tal-Appell għall-Kwistjonijiet Amministrattivi fil-Qasam Ekonomiku) iddeċidiet li tissospendi l-proċeduri u li tagħmel lill-Qorti tal-Ġustizzja d-domanda preliminari li ġejja:
“L-Artikolu 99(1) tar-Regolament [Nru 1306/2013] u [l-punt (a) tal-ewwel subparagrafu tal-Artikolu 73(4)] tar-Regolament [ta’ Implimentazzjoni Nru 809/2014] huma validi, u dan sa fejn is-sena ta’ konstatazzjoni hija deċiżiva għad-determinazzjoni tas-sena li għaliha t-tnaqqis tan-nuqqas ta’ osservanza tal-kundizzjonalità huwa kkalkolat meta s-sena li fiha jkun seħħ in-nuqqas ta’ osservanza tal-kundizzjonalità ma tkunx l-istess bħas-sena ta’ konstatazzjoni?”
Il-proċedura quddiem il-Qorti tal-Ġustizzja
Minħabba riskji marbuta mal-pandemija tal-coronavirus, is-seduta prevista għall-11 ta’ Marzu 2020 ġiet ikkanċellata.
Konsegwentement, permezz ta’ deċiżjoni tal-24 ta’ April 2020, il-mistoqsijiet li għalihom il-persuni kkonċernati msemmija fl-Artikolu 23 tal-Istatut tal-Qorti tal-Ġustizzja tal-Unjoni Ewropea ġew mistiedna jwieġbu matul is-seduta ġew ikkonvertiti f’mistoqsijiet bil-miktub.
Il-Gvern Daniż, Ġermaniż, Olandiż u Svediż kif ukoll il-Parlament Ewropew, il-Kunsill tal-Unjoni Ewropea u l-Kummissjoni Ewropea wieġbu l-mistoqsijiet bil-miktub tal-Qorti tal-Ġustizzja.
Fuq id-domanda preliminari
Preliminarjament, għandu jitfakkar li, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja, stabbilita fl-Artikolu 267 TFUE, huwa l-kompitu ta’ din tal-aħħar li tagħti lill-qorti tar-rinviju risposta utli li tippermettilha taqta’ l-kawża li jkollha quddiemha u, minn din il-perspettiva, hija għandha tifformula mill-ġdid id-domandi li jkollha quddiemha jew teżamina jekk kwistjoni dwar il-validità ta’ dispożizzjoni tad-dritt tal-Unjoni hijiex ibbażata fuq interpretazzjoni korretta tat-test inkwistjoni (sentenza tas-17 ta’ Lulju 1997, Krüger,
C‑334/95
,
EU:C:1997:378
, punti
u
).
Barra minn hekk, sabiex tipprovdi tali risposta utli, jista’ jkun meħtieġ li l-Qorti tal-Ġustizzja tieħu inkunsiderazzjoni regoli tad-dritt tal-Unjoni li l-qorti nazzjonali ma tkunx għamlet riferiment għalihom fil-formulazzjoni tad-domanda tagħha (sentenza tal-14 ta’ Mejju 2020, T‑Systems Magyarország,
C‑263/19
,
EU:C:2020:373
, punt
u l-ġurisprudenza ċċitata).
F’dan ir-rigward, l-ewwel subparagrafu tal-Artikolu 99(1) tar-Regolament Nru 1306/2013, li fir-rigward tal-validità tiegħu saret id-domanda lill-Qorti tal-Ġustizzja, ma jistax jittieħed inkunsiderazzjoni barra mill-kuntest li jidħol fih u, b’mod partikolari, mill-ewwel subparagrafu tal-Artikolu 97(1) ta’ dan ir-regolament, li jipprovdi li s-sanzjoni amministrattiva prevista fl-Artikolu 91 tal-imsemmi regolament għandha tiġi applikata meta r-regoli ta’ kundizzjonalità ma jiġux osservati fi kwalunkwe żmien ta’ sena kalendarja partikolari, imsejħa s-“sena kalendarja kkonċernata”, u li n-nuqqas ta’ osservanza huwa imputabbli direttament lill-benefiċjarju li jkun ressaq it-talba għal għajnuna jew għal pagament matul is-sena kalendarja kkonċernata.
L-ewwel subparagrafu tal-Artikolu 99(1) tar-Regolament Nru 1306/2013 jipprevedi, min-naħa tiegħu, li s-sanzjoni amministrattiva prevista fl-Artikolu 91 ta’ dan ir-regolament għandha tiġi applikata permezz ta’ tnaqqis jew esklużjoni tal-ammont totali tal-pagamenti elenkati fl-Artikolu 92 tal-imsemmi regolament, mogħtija jew li għandhom jingħataw lill-benefiċjarju kkonċernat għall-applikazzjonijiet għal għajnuna li huwa ressaq jew li sejjer iressaq matul is-sena kalendarja ta’ konstatazzjoni.
Għaldaqstant, ma jirriżultax b’mod ċar minn qari sħiħ tal-ewwel subparagrafu tal-Artikolu 97(1) u tal-ewwel subparagrafu tal-Artikolu 99(1) tar-Regolament Nru 1306/2013 li, kuntrarjament għall-premessa li fuqha tibbaża ruħha l-qorti tar-rinviju sabiex tistaqsi lill-Qorti tal-Ġustizzja dwar il-validità tat-tieni waħda minn dawn id-dispożizzjonijiet kif ukoll dwar dik tal-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014, it-tnaqqis tal-pagamenti diretti minħabba n-nuqqas ta’ osservanza tar-regoli ta’ kundizzjonalità għandu jiġi kkalkolat fuq il-pagamenti mogħtija jew li għandhom jingħataw abbażi tas-sena ta’ konstatazzjoni ta’ dan in-nuqqas ta’ osservanza.
Minn dan isegwi li, sabiex il-qorti tar-rinviju tingħata risposta utli bbażata fuq interpretazzjoni korretta tad-dispożizzjonijiet imsemmija minnha, id-domanda preliminari għandha tiġi fformulata mill-ġdid.
B’hekk, permezz tad-domanda tagħha, il-qorti tar-rinviju tistaqsi, essenzjalment, jekk l-ewwel subparagrafu tal-Artikolu 97(1) u l-ewwel subparagrafu tal-Artikolu 99(1) tar-Regolament Nru 1306/2013 kif ukoll il-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014 għandhomx jiġu interpretati fis-sens li t-tnaqqis tal-pagamenti diretti minħabba n-nuqqas ta’ osservanza tar-regoli ta’ kundizzjonalità għandux jiġi kkalkolat abbażi tal-pagamenti mogħtija jew li għandhom jingħataw abbażi tas-sena li matulha jiġi kkonstatat tali nuqqas ta’ osservanza, jew abbażi tal-pagamenti mogħtija jew li għandhom jingħataw abbażi tas-sena li matulha jkun seħħ in-nuqqas ta’ osservanza, u jekk, fil-każ li l-Qorti tal-Ġustizzja tagħżel l-ewwel interpretazzjoni, dawn iż-żewġ dispożizzjonijiet tal-aħħar humiex validi.
Fl-ewwel lok, għandu jiġi rrilevat li, fis-sentenza tat-25 ta’ Lulju 2018, Teglgaard u Fløjstrupgård (
C‑239/17
,
EU:C:2018:597
), il-Qorti tal-Ġustizzja interpretat b’mod partikolari d-dispożizzjonijiet tar-Regolament Nru 73/2009 kif ukoll dawk tar-Regolament tal-Kummissjoni (KE) Nru 1122/2009 tat-30 ta’ Novembru 2009 li jistabbilixxi regoli dettaljati għall-implimentazzjoni tar-Regolament Nru 73/2009 fir-rigward tal-kundizzjonalità, il-modulazzjoni u s-sistema integrata ta’ amministrazzjoni u kontroll, skont l-iskemi ta’ appoġġ għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 (
ĠU 2009, L 316, p. 65
), li ppreċedew l-ewwel subparagrafu tal-Artikolu 97(1), u l-ewwel subparagrafu tal-Artikolu 99(1), tar-Regolament Nru 1306/2013 kif ukoll il-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014.
Tali interpretazzjoni kienet neċessarja sabiex jiġi ddeterminat jekk it-tnaqqis tal-pagamenti diretti minħabba n-nuqqas ta’ osservanza tar-regoli ta’ kundizzjonalità kellux isir fuq il-pagamenti mogħtija jew li għandhom jingħataw abbażi tas-sena ta’ dan in-nuqqas ta’ osservanza, jew fuq il-pagamenti mogħtija jew li għandhom jingħataw abbażi tas-sena ta’ konstatazzjoni tiegħu.
F’dan ir-rigward, il-Qorti tal-Ġustizzja qieset, l-ewwel, li r-Regolament Nru 73/2009 jobbliga lill-bdiewa josservaw, matul kull sena ta’ attività, ir-rekwiżiti regolatorji fil-qasam tal-ġestjoni u l-kundizzjonijiet agrikoli u ambjentali tajba, li jifformaw ir-regoli ta’ kundizzjonalità (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Skont il-Qorti tal-Ġustizzja, l-osservanza ta’ dawn ir-regoli kienet tieħu s-sens kollu tagħha biss jekk is-sanzjoni għall-ksur tagħhom, kemm jekk dan tal-aħħar kien riżultat ta’ negliġenza kif ukoll ta’ att intenzjonali, kienet twassal għal tnaqqis jew tneħħija tal-pagamenti diretti mogħtija jew li għandhom jingħataw fis-sena kalendarja ta’ dan il-ksur, peress li tali korrispondenza biss hija ta’ natura li żżomm ir-rabta bejn l-aġir tal-bidwi li wassal għas-sanzjoni u din tal-aħħar (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
It-tieni, sabiex jiġi interpretat l-Artikolu 23(1) tar-Regolament Nru 73/2009, li kien jippreċiża li, meta r-regoli ta’ kundizzjonalità ma kinux osservati f’kull żmien matul sena kalendarja partikolari, imsejħa “sena kalendarja kkonċernata”, u dan in-nuqqas ta’ osservanza kien dovut għal att jew għal ommissjoni direttament imputabbli lill-bidwi li kien ippreżenta l-applikazzjoni għall-għajnuna matul is-sena kalendarja kkonċernata, dan tal-aħħar kien ikun suġġett għal tnaqqis tal-ammont totali tal-pagamenti diretti, il-Qorti tal-Ġustizzja rrifjutat li tibbaża ruħha fuq il-kliem tal-Artikolu 70(8)(a) tar-Regolament Nru 1122/2009, peress li regolament ta’ applikazzjoni, bħal dan ir-regolament tal-aħħar, adottat bis-saħħa ta’ awtorizzazzjoni li tinsab fir-Regolament bażiku, ma jistax jidderoga mid-dispożizzjonijiet ta’ dan tal-aħħar, li minnu huwa joriġina (ara, f’dan is-sens, is-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punti
,
u
).
Il-Qorti tal-Ġustizzja ppreċiżat li din id-dispożizzjoni tal-aħħar kienet fir-realtà tirrigwarda l-modalitajiet ta’ imputazzjoni ta’ tnaqqis tal-pagamenti diretti minħabba nuqqas ta’ osservanza tar-regoli ta’ kundizzjonalità u mhux ir-regoli ta’ kalkolu ta’ tali tnaqqis (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punti
u
).
It-tielet, il-Qorti tal-Ġustizzja qieset li tali interpretazzjoni tal-kuntest ġuridiku li kellha quddiemha kienet ikkorroborata mill-prinċipji ta’ ugwaljanza fit-trattament, ta’ proporzjonalità u ta’ ċertezza legali (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Fir-rigward tal-ewwel wieħed minn dawn il-prinċipji, il-Qorti tal-Ġustizzja qieset li t-teħid inkunsiderazzjoni bħala bażi ta’ kalkolu tat-tnaqqis tal-pagamenti diretti ta’ dawk mogħtija jew li għandhom jingħataw abbażi tas-sena li fiha seħħ in-nuqqas ta’ osservanza tar-regoli ta’ kundizzjonalità jippermetti li jiġi eskluż ir-riskju li l-ammont tal-pagamenti li għalih japplika t-tnaqqis ikun sostanzjalment ogħla minn dak ta’ din is-sena jew, għall-kuntrarju, li t-tnaqqis applikat ikun sostanzjalment inqas għoli f’każ ta’ tnaqqis tal-ammont tal-pagamenti diretti bejn is-sena li fiha seħħ dan in-nuqqas ta’ osservanza u s-sena tal-konstatazzjoni tiegħu, b’mod li, b’hekk, tiġi ggarantita l-ugwaljanza fit-trattament bejn il-bdiewa (ara, f’dan is-sens, is-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Fir-rigward tal-prinċipju ta’ proporzjonalità, il-Qorti tal-Ġustizzja qieset li l-osservanza ta’ dan il-prinċipju kienet dejjem żgurata meta t-tnaqqis jew it-tħassir tal-pagamenti diretti kien ikkalkolat fuq l-ammont tal-pagamenti diretti mogħtija jew li għandhom jingħataw abbażi tas-sena kalendarja li fiha seħħ in-nuqqas ta’ osservanza tar-regoli ta’ kundizzjonalità, peress li r-rabta bejn l-aġir tal-bidwi li ta lok għal tali tnaqqis jew tħassir u dan it-tnaqqis jew tħassir kienet ippreżervata, it-tnaqqis jew it-tħassir hekk ikkalkolat kien adatt għat-twettiq tal-għan tal-leġiżlazzjoni tal-Unjoni fil-qasam, li huwa dak li jiġu ssanzjonati l-każijiet ta’ nuqqas ta’ osservanza tar-regoli ta’ kundizzjonalità, u ma kienx imur lil hinn minn dak li kien neċessarju sabiex jintlaħaq dan l-għan (ara s-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Fl-aħħar nett, fir-rigward tal-prinċipju ta’ ċertezza legali, il-Qorti tal-Ġustizzja enfasizzat li, meta t-tnaqqis jew it-tħassir tal-pagamenti diretti ġie kkalkolat abbażi tal-ammont ta’ dawn il-pagamenti mogħtija jew li għandhom jingħataw abbażi tas-sena kalendarja li fiha seħħ in-nuqqas ta’ osservanza tar-regoli ta’ kundizzjonalità, ma kienx hemm ir-riskju li l-konsegwenzi finanzjarji għall-bidwi kkonċernat ikunu diffiċilment prevedibbli, peress li varjazzjoni possibbli taċ-ċirkustanzi materjali, li fid-dawl tagħhom l-imsemmija pagamenti jingħataw, wara li seħħ dan in-nuqqas ta’ osservanza, ma kellhiex effett fuq il-konsegwenzi finanzjarji li huwa kien ikollu jsostni (ara s-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Fit-tieni lok, skont ġurisprudenza stabbilita tal-Qorti tal-Ġustizzja, hemm lok li, għall-finijiet tal-interpretazzjoni ta’ dispożizzjoni tad-dritt tal-Unjoni, ma jittiħidx inkunsiderazzjoni biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li tagħmel parti minnha (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
u l-ġurisprudenza ċċitata).
L-ewwel, fir-rigward tal-formulazzjonijiet rispettivi tagħhom, kemm l-ewwel subparagrafu tal-Artikolu 97(1) kif ukoll l-ewwel subparagrafu tal-Artikolu 99(1) tar-Regolament Nru 1306/2013 jużaw il-kelma “applikata” [ara l-verżjoni Franċiża tar-Regolament] jew, f’ċerti verżjonijiet lingwistiċi, il-kelma “imposta”, fir-rigward tas-sanzjoni amministrattiva prevista fl-Artikolu 91 ta’ dan ir-regolament. Kif irrileva l-Avukat Ġenerali fil-punt 61 tal-konklużjonijiet tiegħu, dawn huma kliem li għandhom tifsira wiesgħa, li jistgħu jfissru “kalkolu” tas-sanzjoni kif ukoll “imputazzjoni” tagħha, skont id-distinzjoni magħmula mill-Qorti tal-Ġustizzja fis-sentenza tal-25 ta’ Lulju 2018, Teglgaard u Fløjstrupgård (
C‑239/17
,
EU:C:2018:597
, punt
).
Issa, għandu jiġi rrilevat li l-ewwel subparagrafu tal-Artikolu 97(1) tar-Regolament Nru 1306/2013 jirreferi għall-fatt li r-regoli ta’ kundizzjonalità ma humiex osservati fi kwalunkwe żmien ta’ sena kalendarja partikolari, imsejħa “is-sena kalendarja kkonċernata”, bħala fatt li jiġġenera t-tnaqqis jew l-esklużjoni tal-pagamenti diretti u li għalhekk huwa redatt f’termini simili ħafna għal dawk tal-Artikolu 23(1) tar-Regolament Nru 73/2009, li ġie interpretat fis-sens li jipprevedi li t-tnaqqis tal-pagamenti diretti minħabba n-nuqqas ta’ osservanza tar-regoli ta’ kundizzjonalità għandu jiġi kkalkolat fuq il-bażi tal-pagamenti li ngħataw jew li għandhom jingħataw abbażi tas-sena kalendarja li matulha seħħ dan in-nuqqas ta’ osservanza (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punti
sa
).
Barra minn hekk, kif irrileva l-Avukat Ġenerali fil-punti 62 u 63 tal-konklużjonijiet tiegħu, mit-tabella ta’ korrispondenza li tinsab fl-Anness XI tar-Regolament (UE) Nru 1307/2013 tal-Parlament Ewropew u tal-Kunsill tal-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament Nru 73/2009 (
ĠU 2013, L 347, p. 608
), jirriżulta li l-Artikolu 97 tar-Regolament Nru 1306/2013 issostitwixxa l-Artikolu 23 tar-Regolament Nru 73/2009.
Barra minn hekk, għandu jiġi rrilevat li minn din it-tabella ta’ korrispondenza jirriżulta wkoll li l-Artikolu 99 tar-Regolament Nru 1306/2013 issostitwixxa l-Artikolu 24 tar-Regolament Nru 73/2009, intitolat “Regoli dettaljati dwar tnaqqis u esklużjonijiet fil-każ ta’ nuqqas ta’ konformità mar-regoli ta’ kundizzjonalità”, u li kien jipprevedi b’mod partikolari ċ-ċirkustanzi li setgħu jinfluwenzaw il-livell ta’ perċentwali ta’ tnaqqis li għandha tiġi applikata.
Madankollu, ebda waħda mid-dispożizzjonijiet li jinsabu fl-Artikolu 24 tar-Regolament Nru 73/2009 ma tikkorrispondi għall-kliem tal-ewwel subparagrafu tal-Artikolu 99(1) tar-Regolament Nru 1306/2013, li huwa fformulat f’termini simili għal dawk tal-Artikolu 70(8)(a) tar-Regolament Nru 1122/2009, adottat għall-applikazzjoni tar-Regolament Nru 73/2009 u li kien jindika li “il-perċentwali tat-tnaqqis għandu jiġi applikat mal-ammont totali [tal-]ammont kumplessiv tal-pagamenti diretti li ngħata, jew li għandu jingħata, lill-bidwi konċernat b’segwitu tal-applikazzjonijiet għall-għajnuna li hu ppreżenta jew li se jippreżenta matul is-sena kalendarja tas-sejba”.
Fir-rigward ta’ din id-dispożizzjoni tal-aħħar, il-Qorti tal-Ġustizzja ppreċiżat li din kienet fir-realtà tirrigwarda l-modalitajiet ta’ imputazzjoni ta’ tnaqqis tal-pagamenti diretti minħabba nuqqas ta’ osservanza tar-regoli ta’ kundizzjonalità u mhux ir-regoli ta’ kalkolu ta’ tali tnaqqis (ara, f’dan is-sens, is-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punti
u
).
Il-fatt li l-Artikolu 99 tar-Regolament Nru 1306/2013 huwa intitolat “Kalkolu tal-piena amministrattiva” ma jistax ikollu effett sa fejn, minn naħa, l-ewwel subparagrafu tal-paragrafu 1 ta’ dan l-artikolu fir-realtà jirrigwarda l-modalitajiet ta’ imputazzjoni ta’ tnaqqis tal-pagamenti diretti għal nuqqas ta’ osservanza tar-regoli ta’ kundizzjonalità u, min-naħa l-oħra, dispożizzjonijiet oħra li jinsabu f’dan l-Artikolu 99 jikkonċernaw ċerti modalitajiet ta’ kalkolu ta’ tali sanzjoni bħal, b’mod partikolari, l-iffissar ta’ rati ta’ tnaqqis massimi meta n-nuqqas ta’ osservanza huwa dovut għan-negliġenza jew fil-każ ta’ nuqqas ta’ osservanza repetut, imsemmija fl-ewwel subparagrafu tal-Artikolu 99(2) ta’ dan ir-regolament.
Għaldaqstant, mill-formulazzjonijiet rispettivi tal-ewwel subparagrafu tal-Artikolu 97(1) tar-Regolament Nru 1306/2013 u tal-ewwel subparagrafu tal-Artikolu 99(1) ta’ dan ir-regolament jirriżulta li l-ewwel waħda minn dawn id-dispożizzjonijiet tirrigwarda l-kalkolu tas-sanzjoni amministrattiva prevista fl-Artikolu 91 ta’ dan ir-regolament u li t-tieni waħda tirrigwarda l-imputazzjoni ta’ din is-sanzjoni.
It-tieni, il-kuntest li fih jidħol l-ewwel subparagrafu tal-Artikolu 97(1) tar-Regolament Nru 1306/2013 jikkonferma li din id-dispożizzjoni tikkonċerna l-kalkolu tat-tnaqqis li għandu jsir fuq il-pagamenti diretti.
B’hekk, diversi dispożizzjonijiet tal-Artikolu 97 tar-Regolament Nru 1306/2013 jirrigwardaw is-sena li fiha jseħħ il-każ ta’ nuqqas ta’ osservanza tar-regoli ta’ kundizzjonalità. Minn naħa, it-tieni sentenza tal-ewwel subparagrafu tal-Artikolu 97(2) ta’ dan ir-regolament issemmi li, meta l-persuna li lilha l-att jew ommissjoni hija direttament imputabbli tkun ressqet applikazzjoni għal għajnuna jew għal pagament matul is-sena kalendarja kkonċernata, is-sanzjoni amministrattiva tiġi applikata abbażi tal-ammont totali tal-pagamenti msemmija fl-Artikolu 92 tal-imsemmi regolament, b’mod li tirreferi għar-rabta bejn is-sena li fiha seħħ il-każ ta’ nuqqas ta’ osservanza u l-pagamenti li abbażi tagħhom is-sanzjoni amministrattiva hija kkalkolata, jiġifieri dawk li jikkorrispondu għall-applikazzjonijiet għal għajnuna mressqa abbażi tal-istess sena. Min-naħa l-oħra, l-ewwel subparagrafu tal-Artikolu 97(3) tal-istess regolament jipprevedi li l-Istati Membri jistgħu jiddeċiedu li ma japplikawx sanzjoni amministrattiva ta’ ammont inqas minn jew ekwivalenti għal EUR 100 għal kull benefiċjarju u għal kull sena kalendarja, b’mod li jenfasizza r-regola li s-sanzjoni amministrattiva hija kkalkolata fuq il-pagamenti diretti tas-sena li fiha jseħħ il-każ ta’ nuqqas ta’ osservanza.
It-tielet, l-għan tar-Regolament Nru 1306/2013 huwa li tiġi żgurata rabta bejn il-pagamenti diretti u l-osservanza tar-regoli ta’ kundizzjonalità, billi jimponi, kif tistabbilixxi l-premessa 53 ta’ dan ir-regolament, tnaqqis jew esklużjoni tal-għajnuna kollha jew ta’ parti minnha fil-każ ta’ nuqqas ta’ osservanza. Issa, l-eżistenza ta’ tali rabta fil-leġiżlazzjoni preċedenti wasslet lill-Qorti tal-Ġustizzja sabiex tikkunsidra li l-osservanza tal-imsemmija regoli kienet tieħu s-sens kollu tagħha biss jekk is-sanzjoni tal-ksur tagħhom tkun tfisser tnaqqis jew tneħħija tal-pagamenti diretti li ngħataw jew li għandhom jingħataw fis-sena kalendarja ta’ dan il-ksur (sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
).
Tali kunsiderazzjoni għandha tipprevali wkoll fl-interpretazzjoni tal-ewwel subparagrafu tal-Artikolu 97(1) u tal-ewwel subparagrafu tal-Artikolu 99(1) tar-Regolament Nru 1306/2013 kif ukoll il-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014 sabiex tiġi żgurata bl-aħjar mod ir-rabta bejn pagamenti diretti u r-regoli ta’ kundizzjonalità, iżda wkoll l-osservanza tal-prinċipji ta’ ugwaljanza fit-trattament, ta’ proporzjonalità u ta’ ċertezza legali (ara, f’dan is-sens, is-sentenza tal-25 ta’ Lulju 2018, Teglgaard u Fløjstrupgård,
C‑239/17
,
EU:C:2018:597
, punt
sa
).
Ċertament, il-premessa 57 tar-Regolament Nru 1306/2013 tiddikjara li s-sanzjonijiet stabbiliti minħabba n-nuqqas ta’ osservanza tar-regoli ta’ kundizzjonalità għandhom ikunu effettivi u dissważivi. Madankollu, tali rekwiżit isib postu f’sistema ta’ sanzjonijiet, bħal dik prevista minn dan ir-regolament. Fil-fatt, minn naħa, il-kalkolu tas-sanzjoni jsir, konformement mal-ewwel subparagrafu tal-Artikolu 97(1) tal-imsemmi regolament, fuq il-bażi tal-pagamenti diretti li ngħataw jew li għandhom jingħataw abbażi tas-sena li fiha seħħ in-nuqqas ta’ osservanza, b’mod li tkun tista’ tiġi żgurata r-rabta bejn l-aġir tal-bidwi u s-sanzjoni u, għaldaqstant, il-proporzjonalità tagħha, prinċipju msemmi wkoll fl-imsemmija premessa 57. Min-naħa l-oħra, l-imputazzjoni tas-sanzjoni ssir, konformement mal-ewwel subparagrafu tal-Artikolu 99(1) tal-istess regolament, fuq il-bażi tal-pagamenti diretti li ngħataw jew li jingħataw abbażi tas-sena ta’ konstatazzjoni tan-nuqqas ta’ osservanza, b’mod li l-effettività u n-natura dissważiva tas-sanzjoni jkunu żgurati, sa fejn din tapplika għall-pagamenti dovuti lill-bidwi abbażi ta’ dik is-sena, mingħajr il-ħtieġa ta’ proċedura indipendenti mill-proċedura ta’ likwidazzjoni ta’ dawn il-pagamenti.
Ir-raba’, kif enfasizza l-Avukat Ġenerali fil-punti 79 sa 84 tal-konklużjonijiet tiegħu, għandu jiġi rrilevat li xejn fix-xogħol preparatorju li wassal għall-adozzjoni tar-Regolament Nru 1306/2013 ma jippermetti li jiġi kkunsidrat li l-leġiżlatur tal-Unjoni ried jadotta r-regola li skontha t-tnaqqis li għandu jsir fuq il-pagamenti diretti f’każ ta’ nuqqas ta’ osservanza tar-regoli ta’ kundizzjonalità kellu jiġi kkalkolat fuq il-pagamenti li ngħataw jew li għandhom jingħataw abbażi tas-sena ta’ konstatazzjoni ta’ dawn il-każijiet ta’ nuqqas ta’ osservanza.
L-ewwel nett, ebda waħda mill-premessi tar-Regolament Nru 1306/2013 ma ssemmi tali rieda. Għall-kuntrarju, il-premessa 57 tiegħu ssemmi li dan ir-regolament jipprevedi li, “[g]ħal raġunijiet ta’ konsistenza, ikun adatt li d-dispożizzjonijiet rilevanti tal-Unjoni jkunu kkonsolidati fi strument legali wieħed”, b’mod li sempliċement, fl-assenza ta’ kull indikazzjoni kuntrarja, jipprovdi mill-ġdid is-sistema ta’ sanzjoni tan-nuqqas ta’ osservanza tar-regoli ta’ kundizzjonalità li kienet tirriżulta fil-leġiżlazzjoni preċedenti, mingħajr ma jemendaha.
It-tieni, mix-xogħol preparatorju tar-Regolament Nru 1306/2013 ma jirriżultax li, kuntrarjament għal dak li ssostni l-Kummissjoni, il-leġiżlatur tal-Unjoni kellu l-intenzjoni li jadotta regola li skontha t-tnaqqis li għandu jsir fuq il-pagamenti diretti f’każ ta’ nuqqas ta’ osservanza tar-regoli ta’ kundizzjonalità kellu jiġi kkalkolat fuq il-pagamenti li ngħataw jew li għandhom jingħataw abbażi tas-sena ta’ konstatazzjoni ta’ dawn il-każijiet ta’ nuqqas ta’ osservanza. Fil-fatt, xejn ma jippermetti li jiġi kkunsidrat li l-emenda tat-test tal-ewwel subparagrafu tal-Artikolu 99(1) tal-abbozz ta’ regolament li sar ir-Regolament Nru 1306/2013, li saret fuq proposta tal-Kummissjoni, kellha l-għan li temenda r-regola ta’ kalkolu ta’ dan it-tnaqqis, kif kien jirriżulta mir-Regolament Nru 73/2009 u mir-Regolament Nru 1122/2009.
Fl-aħħar nett, għalkemm id-dokumenti interni tal-Kummissjoni, ippreżentati quddiem il-Qorti tal-Ġustizzja, isemmu, bħala motivazzjoni għal din l-emenda, l-għażla li tiġi adottata s-sena ta’ konstatazzjoni tal-każijiet ta’ nuqqas ta’ osservanza għall-kalkolu tal-imsemmi tnaqqis minħabba d-diffikultà li tiġi stabbilita s-sena li fiha seħħew dawn il-każijiet, għandu jiġi rrilevat li, kif jenfasizzaw il-Parlament u l-Kunsill, ebda silta mix-xogħol preparatorju ppubblikat ma tirreferi għal tali motivazzjoni.
Fit-tielet lok, l-argument imressaq b’mod partikolari mill-Gvern Olandiż u dak Ġermaniż, li jgħid li diffikultajiet ta’ natura prattika jirrendu neċessarju li tintuża regola sempliċi għall-kalkolu tat-tnaqqis tal-pagamenti diretti, jiġifieri dik ibbażata fuq is-sena ta’ konstatazzjoni tal-każijiet ta’ nuqqas ta’ osservanza tar-regoli ta’ kundizzjonalità, ma jistax jintlaqa’.
Minn naħa, Stat Membru ma jistax jinvoka diffikultajiet prattiċi sabiex jiġġustifika interpretazzjoni ta’ dispożizzjonijiet li jipprevedu sistema ta’ sanzjonijiet minħabba nuqqas ta’ osservanza tar-regoli ta’ kundizzjonalità li tmur kontra t-test stess ta’ dawn id-dispożizzjonijiet (ara, b’analoġija, is-sentenzi tal-21 ta’ Frar 1991, Il-Ġermanja vs Il-Kummissjoni,
C‑28/89
,
EU:C:1991:67
, punt
, u tal-14 ta’ April 2005, Spanja vs Il-Kummissjoni,
C‑468/02
, mhux ippubblikata,
EU:C:2005:221
, punt
).
Min-naħa l-oħra, mill-eżami kemm tal-premessi tar-Regolament Nru 1306/2013 kif ukoll tax-xogħol preparatorju tiegħu jirriżulta li, kif diġà ġie rrilevat fil-punt 56 ta’ din is-sentenza, il-leġiżlatur tal-Unjoni ma ħax inkunsiderazzjoni tali diffikultajiet qabel ma adotta l-imsemmija sistema ta’ sanzjonijiet u, b’mod partikolari, l-ewwel subparagrafu tal-Artikolu 97(1) kif ukoll l-ewwel subparagrafu tal-Artikolu 99(1) tar-Regolament Nru 1306/2013.
Fir-rigward tal-interpretazzjoni tal-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014, għandu jiġi kkonstatat li l-formulazzjoni ta’ din id-dispożizzjoni hija, essenzjalment, identika għal dik tal-Artikolu 99(1) tar-Regolament Nru 1306/2013, peress li r-Regolament ta’ Implimentazzjoni Nru 809/2014 jistabbilixxi r-regoli dettaljati għall-applikazzjoni tiegħu. F’dawn iċ-ċirkustanzi, il-kunsiderazzjonijiet magħmula fil-punti 24 sa 59 ta’ din is-sentenza fir-rigward tal-Artikolu 99(1) tar-Regolament Nru 1306/2013 huma wkoll rilevanti għall-interpretazzjoni tal-punt (a) tal-ewwel subparagrafu tal-Artikolu 73(4) tar-Regolament Nru 809/2014.
Fid-dawl tal-kunsiderazzjonijiet premessi, għad-domanda magħmula għandha tingħata r-risposta li l-ewwel subparagrafu tal-Artikolu 97(1) u l-ewwel subparagrafu tal-Artikolu 99(1) tar-Regolament Nru 1306/2013 kif ukoll il-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni Nru 809/2014 għandhom jiġu interpretati fis-sens li t-tnaqqis tal-pagamenti diretti minħabba nuqqas ta’ osservanza tar-regoli ta’ kundizzjonalità għandu jiġi kkalkolat fuq il-bażi tal-pagamenti li ngħataw jew li għandhom jingħataw abbażi tas-sena li matulha jkun seħħ dan in-nuqqas ta’ osservanza.
Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.

Għal dawn il-motivi, Il-Qorti tal-Ġustizzja (Ir-Raba’ Awla) taqta’ u tiddeċiedi:

L-ewwel subparagrafu tal-Artikolu 97(1) u l-ewwel subparagrafu tal-Artikolu 99(1) tar-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008, kif ukoll il-punt (a) tal-ewwel subparagrafu tal-Artikolu 73(4) tar-Regolament ta’ Implimentazzjoni tal-Kummissjoni (UE) Nru 809/2014 tas-17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità, għandhom jiġu interpretati fis-sens li t-tnaqqis tal-pagamenti diretti minħabba n-nuqqas ta’ osservanza tar-regoli ta’ kundizzjonalità għandu jiġi kkalkolat fuq il-bażi tal-pagamenti li ngħataw jew li għandhom jingħataw abbażi tas-sena li matulha jkun seħħ tali nuqqas ta’ osservanza.

Firem
(
*1
)	Lingwa tal-kawża: l-Olandiż.